b'\n_START_ARTICLE_\nPinturicchio\n_START_PARAGRAPH_\nPinturicchio, egentlig Bernardino di Betto Biagio (f\xc3\xb8dt i 1454 i Perugia i Italia; d\xc3\xb8d 11. desember 1513 i Siena), var en italiensk renessansemaler. Hans freesker er fargesterke og rikt ornamenterte._NEWLINE_Tilnavnet Pinturicchio (\xc2\xabden lille maleren\xc2\xbb) kommer fra hans lille kroppsst\xc3\xb8rrelse. Han signerte ogs\xc3\xa5 selv noen av sine verker med dette navn.\n_START_SECTION_\nBakgrunn\n_START_PARAGRAPH_\nBernardino di Betto Biagio var s\xc3\xb8nn av Benedetto eller Betto di Blagio, i Perugia.\n_START_SECTION_\nL\xc3\xa6rling\n_START_PARAGRAPH_\nPinturicchio begynte sin kunstnerbane som l\xc3\xa6rling under Benedetto Bonfigli og likes\xc3\xa5 i verkstedet hos Fiorenzo di Lorenzo. Han ble if\xc3\xb8lge Giorgio Vasari ogs\xc3\xa5 p\xc3\xa5virket av Perugino, som han var assistent for mens de fra 1481 til 1483 medvirket ved utsmykningen av det sixtinske kapell.\n_START_SECTION_\nKarriere\n_START_PARAGRAPH_\nForuten i Perugia og Roma arbeidet Pinturicchio i Orvieto, Spoleto, Spello og Siena, der han i 1502 bosatte seg. Fra 1502-1508 dekorerte han Bibliteca Piccolomini i Siena med malerier, blant annet \xc2\xabAeneas Piccolomini presenterer Eleonora av Portugal for keiser Fredrik III\xc2\xbb._NEWLINE_Pinturicchio arbeidet f\xc3\xb8rst og fremst som freskomaler, men etterlot seg ogs\xc3\xa5 religi\xc3\xb8se historiemalerier og portretter. Han malte med en behagelig, berettende, dekorativ stil, uten dramatiske elementer. Hans farger har en intens lyskraft. Som en av de italienske renessansens f\xc3\xb8rste malere innf\xc3\xb8rte han antikkens groteskornamentikk. _NEWLINE_For pave Alexander VIs regning dekorerte Pinturicchio en praktbolig i Vatikanpalasset, Appartamento Borgia._NEWLINE_Cappella Bufalini; I kirken Santa Maria in Aracoeli i Roma smykket Pinturicchio fra 1487-1489 Capella Bufalini med fresker av scener fra den hellige Bernardinus liv. Helgenen hadde forsonet familiene Bufalini og Baglione med hverandre, og for \xc3\xa5 stadfeste minnet av denne hendelsen, ba advokaten Niccol\xc3\xb2 Bufalini Pinturicchio om \xc3\xa5 male familiekapellets vegger. En av de imponerende freskene er \xc2\xabDen hellige Bernardinus begravelse\xc2\xbb (se bilde). Men sin fargeprakt anses disse freskene \xc3\xa5 v\xc3\xa6re blant de vakreste i Roma.'